Pa wat vlug na baba sterf vasgetrekMarthinus Pelser. Foto: Facebook Ao. Karen Jacobs, woordvoerder van die polisie, het aan Maroela Media gesê iemand het die Kia Picanto gesien waarin Pelser Saterdag gevlug het en die polisie in kennis gestel. Pelser was glo kort daarna terug by sy huis in Honeydew, maar het besef die polisie is op sy spoor en het weer in die motor gevlug. Hy het egter sonder brandstof gaan staan en te voet verder gevlug. “Ons het die hele gebied afgesper en na hom gesoek. Hy is in Honeydew in ŉ veld vasgetrek,” het Jacobs gesê. Sy het gesê Pelser sal Vrydag in die Roodepoort-landdroshof verskyn op aanklag van moord. Maroela Media het vroeër berig Pelser se vrou, Bianca, het Saterdag omstreeks 19:00 van die werk af gekom nadat Marthinus die dag na die egpaar se baba, Deon, omgesien het. Bianca het glo in die slaapkamer na Deon gaan kyk en sy liggaam in sy wiegie gevind waar dit in ŉ kombers toegedraai was. Hy het brandwonde aan sy lyf, kopbeserings en bloed aan sy gesig gehad. Toe Bianca uit die slaapkamer kom, het Marthinus met die egpaar se motor gevlug. Bianca het paramedici ontbied, maar die seuntjie is met hul aankoms dood verklaar. Die polisie het vroeër Woensdag gesê die uitslae van die nadoodse ondersoek is nog nie beskikbaar nie en dit is dus nog onduidelik hoe Deon dood is.